2018/0140 (COD)

A BIZOTTSÁG KÖZLEMÉNYE AZ EURÓPAI PARLAMENTNEK



az Európai Unió működéséről szóló szerződés 294. cikkének (6) bekezdése alapján

az elektronikus áruszállítási információkról szóló európai parlamenti és tanácsi rendelet elfogadására vonatkozó tanácsi álláspontról

(EGT-vonatkozású szöveg)

1.Előzmények

A Bizottság 2018. május 17-én fogadta el az elektronikus áruszállítási információkról (eFTI) szóló rendeletjavaslatot a harmadik „Európa mozgásban” intézkedéscsomag keretében. A javaslat célja, hogy a vállalkozások és a hatóságok közötti digitális információcsere lehetővé tétele révén csökkentse az adminisztratív terheket és növelje a hatékonyságot az áruszállítás és a logisztika területén.

A javaslat Európai Parlament, illetve Tanács számára történő megküldésének időpontja

(COM(2018) 279 final – 2018/0140 COD dokumentum): 2018. május 17. Az Európai Gazdasági és Szociális Bizottság véleményének időpontja: 2018. október 17. Az Európai Parlament álláspontjának időpontja (első olvasat): 2019. március 12. A módosított javaslat megküldésének időpontja: n. a. A Tanács álláspontja elfogadásának időpontja: 2020. április 7.

2.A Bizottság javaslatának célja

A bizottsági javaslat egy olyan új jogalkotási kezdeményezés, amely az áruszállítási ágazat adminisztratív terheinek csökkentését és hatékonyságának növelését célozza azáltal, hogy megteremti a feltételeket a digitális technológiáknak a jogszabályban előírt információk gazdasági szereplők és hatóságok közötti cseréje során történő szélesebb körű használatához. Egységes követelményeket határoz meg az EU területén szállított árukra vonatkozó, jogszabályban előírt információk elektronikus formában történő cseréje tekintetében.

A bizottsági javaslat nem ír elő új információs követelményeket. Ehelyett megállapítja azokat a feltételeket, melyek fennállása esetén a hatóságok kötelesek elfogadni az elektronikus formában benyújtott információkat. A legfőbb ilyen feltétel az, hogy a gazdasági szereplőknek biztonságos és tanúsított információs és kommunikációs technológiai alapú platformokat kell használniuk a hatóságok részére történő elektronikus információbenyújtásra. Emellett a bizottsági javaslat előírja a hatóságok számára, hogy közös szabályokat és eljárásokat, többek között műszaki előírásokat alkalmazzanak a gazdasági szereplők által elektronikusan benyújtott információkhoz való hozzáférésre és azok feldolgozására. A gazdasági szereplők számára nem lesz kötelező a papíralapú benyújtás helyett az elektronikus eszközök használata, a javaslat csupán lehetőséget biztosít erre.

Az új digitális környezet elsősorban a gépek közötti információcserén fog alapulni, de továbbra is támogatni fogja az ember által olvasható dokumentumformátumokat is annak érdekében, hogy a hatóságok minden körülmények között eleget tudjanak tenni végrehajtási kötelezettségeiknek.

3.A Tanács álláspontjával kapcsolatos megjegyzések

A Tanács álláspontja teljes mértékben tükrözi az Európai Parlament és a Tanács között 2019. november 27-én létrejött politikai megállapodást. A Bizottság támogatja ezt a megállapodást, mivel az továbbra is szorosan követi a bizottsági javaslatban megfogalmazott célkitűzéseket és az azok elérése érdekében a Bizottság által javasolt főbb konkrét rendelkezéseket. A Tanács által bevezetett változtatások a bizottsági javaslatban meghatározott rendelkezések további pontosítására és részletezésére irányulnak. E változtatások a javaslat alapvető elemeire – hatályára, a végrehajtási és felhatalmazáson alapuló jogi aktusok által meghatározandó szempontokra, a végrehajtási időszakra és a jövőbeli felülvizsgálatra – vonatkozó módosításokat foglalnak magukban:

·A Bizottság javaslata pontosan és célzottan megállapította a rendelet hatálya alá tartozó, a rendelet I. mellékletében felsorolt vagy felsorolandó információs követelmények körét, amelyeket az Unió területén történő áruszállítást szabályozó uniós és nemzeti jogi aktusok határoznak meg. A Tanács álláspontja megőrizte ezt a célzott hatályt, de csak az említett uniós jogi aktusok vonatkozó cikkeire való hivatkozásokat tartotta meg, amelyeket a mellékletből a rendelet szövegébe helyezett át. A Tanács emellett beillesztett egy hivatkozást a vasúti rendszer kölcsönös átjárhatóságáról szóló (EU) 2016/797 irányelvhez kapcsolódó jövőbeli végrehajtási vagy felhatalmazáson alapuló jogi aktusokra arra az esetre, ha e jogi aktusok elfogadására vagy módosítására a rendelet hatálya alá tartozó információs követelmények meghatározása céljából kerül sor. A rendelet hatálya érdemben változatlan marad a Tanács álláspontja alapján is, a fent említett változtatások pedig elfogadhatók a Bizottság számára.

·Tekintettel a jövőbeli eFTI-környezet megvalósításának fokozottan technikai jellegére, a Bizottság javaslata nem határozta meg a rendszer-architektúra valamennyi részletét, csak a rendszer fő összetevőiről és az azok által teljesítendő funkcionális követelményekről rendelkezett. A javaslat szerint a részletes szabályokat és műszaki előírásokat a Bizottság később, főként végrehajtási jogi aktusok útján fogadná el. A Bizottság célkitűzéseivel összhangban a Tanács további iránymutatást fogalmazott meg e szabályok és műszaki előírások elfogadására vonatkozóan, nevezetesen azt, hogy a Bizottság törekedjen a közös eFTI-adatkészlet és az eFTI-adatalkészletek, valamint a nemzetközi vagy uniós szinten elfogadott releváns adatmodellek közötti átjárhatóság biztosítására, valamint gondoskodjon arról, hogy ezek az előírások a lehető legnagyobb mértékben technológiasemlegesek maradjanak. A tanácsi álláspont a Bizottságra ruházott hatáskörök jellegét is megváltoztatta – végrehajtási hatáskörről felhatalmazáson alapulóra – a közös eFTI-adatkészlet és a rendelet hatálya alá tartozó, jogszabályban előírt információknak megfelelő eFTI-adatalkészletek meghatározása tekintetében. Ez utóbbi – a Bizottság által is támogatott – módosítás egyben reakció is az Európai Parlament álláspontjára, amely első olvasatban arra szólított fel, hogy a Parlamentet nagyobb mértékben vonják be a részletes szabályok elfogadásába.

·A tanácsi álláspont emellett konkrét határidőket vezetett be a legtöbb végrehajtási és felhatalmazáson alapuló jogi aktus elfogadására vonatkozóan, és egy évvel kitolta azt az időpontot, amelytől kezdve a tagállamoknak el kell fogadniuk a gazdasági szereplők által elektronikus úton benyújtott, jogszabályban előírt információkat. Összességében kiegyensúlyozott, ámde ambiciózus szöveg született. Lehetővé teszi valamennyi érdekelt fél – a Bizottság, a tagállami hatóságok és a magánszektor szereplői – számára, hogy felkészüljön a rendelet szerinti kötelezettségeinek teljesítésére.

·Végül, de nem utolsósorban a tanácsi álláspont számos részlettel egészítette ki a rendelet végrehajtásának bizottsági felülvizsgálatát kísérő értékelés hatályát és fókuszát, amelyet a rendelet alkalmazásának kezdőnapjától számított négy és fél éven belül kell elvégezni. A Bizottság felkérést kapott különösen az alábbiak megállapítására irányuló lehetséges kezdeményezések értékelésére:

a) a gazdasági szereplők azon kötelezettsége, hogy elektronikus úton tegyék hozzáférhetővé a hatóságok számára a jogszabályban előírt információkat; valamint

b) az eFTI-környezet és azon különböző IKT-rendszerek és -platformok átjárhatósága és összekapcsolhatósága, melyeket a hatóságok jelenleg használnak a közlekedést érintő, de e rendelet hatályán kívül eső uniós jogi aktusok alapján jogszabályban előírt információk rögzítésére és az azokhoz való hozzáférésre.